Toomas Varek

Toomas Varek (sündinud 6. juunil 1948 Rakveres) on Eesti poliitik.

 Haridus 

Toomas Varek on lõpetanud Kunda Keskkooli 1967 ja Eesti Põllumajanduse Akadeemia mehaanikainseneri erialal 1972.

 Töökäik ja tegevus ühingutes 
Varek on töötanud Haljala kolhoosis osakonnajuhatajana 1972–1975, Kullaaru sovhoosi direktorina 1975–1982, Viru kolhoosi esimehena 1982–1992 ning ASi Viru Õlu tegevdirektorina 1992–1996.

Ta on olnud OÜ Wimberg juhatuse liige (aastast 1996), AS Rakvere Haigla nõukogu esimees (1997–2023), SA Põhja-Eesti Regionaalhaigla nõukogu liige, GS1 Estonia MTÜ juhatuse liige (aastast 2011), ECR Estonia MTÜ juhatuse liige (2006–2015) ning EELK Rakvere Kolmainu koguduse nõukogu liige (2004–2020).

 Poliitiline tegevus 

Toomas Varek oli Eesti NSV Ülemnõukogu XI koosseisu liige 1985–1990 ning NSV Liidu Rahvasaadikute Kongressi liige 1989–1991.

Ta oli Haljala Vallavolikogu liige 1993–1996 ja Rakvere linnapea 1996–1999, Rakvere Linnavolikogu liige 1999–2005, IX, X ja XI Riigikogu liige.

Ta oli siseminister Siim Kallase valitsuses 2003 ning Riigikogu aseesimees 2005–2006 ja Riigikogu esimees 2006–2007.

Ta kandideeris 2011. aasta Riigikogu valimistel ja sai 679 häält, millega ei osutunud valituks.

Varek oli 1997–2012 Eesti Keskerakonna liige. 2012. aasta augustist kuni 2013. aastani oli ta uuesti Rakvere linnapea. Varek astus 2013. aasta juunis Reformierakonda."Ain Seppik ja Toomas Varek astusid Reformierakonda" Postimees Online 27. juuni 2013.

2015. aasta Riigikogu valimistel sai Lääne-Virumaal valimisringkonnas nr 6 kandideerinud Varek 907 häält, millega ei osutunud valituks.

 Tunnustus 
2002 – Rakvere Kroonimärk
2007 – Bulgaaria parlamendi aumedal
2008 – Riigivapi II klassi teenetemärk

 Isiklikku 
Tema tütar on Rakvere linnapea Triin Varek, kes kuulub erakonda Isamaa.

Viited

 Välislingid 
 Toomas Vareki koduleht

Kategooria:Eesti siseministrid
Kategooria:Riigivapi II klassi teenetemärgi kavalerid
Kategooria:Eesti NSV kolhoosiesimehed
Kategooria:Eesti NSV XI Ülemnõukogu liikmed
Kategooria:IX Riigikogu liikmed
Kategooria:X Riigikogu liikmed
Kategooria:XI Riigikogu liikmed
Kategooria:NSV Liidu Ülemnõukogu saadikud
Kategooria:Rakvere linnapead
Kategooria:Eesti Keskerakonna poliitikud
Kategooria:Eesti Reformierakonna poliitikud
Kategooria:Sündinud 1948